八月二二出版的《壹週刊》報導，負責副總統吳敦義維安任務的和平警衛室，傳出隨扈集體收人的茶水錢事件。報導講，吳副總統的隨扈定定以執勤誤餐、需要買點心、飲料補充體力作理由，要求吳參訪的單位贊助經費，甚至向參訪單位討萬五至三萬不等現金，而且誠大辦佇現場分錢，真正hō͘人想攏無那敢按呢？
《壹週刊》指出，國安單位頂月日接tio̍h檢舉了後，隨時指示特勤中心kah警政署保六總隊督察人員，分別針對和平警衛室軍、警職人員展開全面約談。其中屬第二警官隊的隨扈林守義，ùi吳敦義擔任行政院長tio̍h負責貼身保護吳敦義，當時tio̍h有人看見林守義向接待單位the̍h錢，才koh分hō͘現場的維安人員。林守義受調查的時，坦承講確實有向參訪單位討茶水錢，才koh分hō͘所有出勤人員，林守義因為按呢已經受調職處分。
保六總隊指出，接tio̍h國安單位通報了後，tio̍h隨時全面徹查，發現借調執行副總統特勤的十四人，干單林守義一個人有涉案，絕對無週刊所講的「集體討茶水錢」。根據調查，林守義承認bat被動the̍h tio̍h三百箍茶水錢。Tang時仔佇叼位接受叼一個單位的茶水錢，林守義講，因為當時競選行程相當滿，伊已經bē記得ah，干單會記得去年十一月二一至今年五月間的某一工，佇「北部地區」執勤的時被動收tio̍h。想看māi，ùi 2009年九月初十到今年七月，三十幾個月，林守義有影干單一遍，而且是「被動」收tio̍h茶水錢，你敢會信？吳敦義ùi行政院長到副總統，去參訪啥公司啥單位，若是吳敦義的貼身隨扈開嘴討茶水錢，啥物單位mā攏會趕緊the̍h hō͘伊，逐個攏mā是想講：小可錢、錢了人無代。
早前阮佇庄腳有一個菜園，內底有種一欉柭仔。厝邊頭尾的囡仔會偷入去挽柭仔。有一遍一個囡仔當teh偷挽的時hō͘我掠tio̍h。我足大聲問伊：你來偷幾擺、五擺抑是六擺？伊雄雄應講：五擺。當然伊揀khah少的，假使我若問：你bat來偷挽幾擺？伊一定會應一擺。我想是保六總隊ham-bān問話。林守義mā三講四落氣，伊講「當時競選行程相當滿，已經bē記得ah，」koh講「干單會記得去年十一月二一至今年五月間的某一工，」今年一月十三暗就無競選活動，到今年五月猶有啥競選行程？保六總隊講絕對無週刊所講的「集體討茶水錢」，當然！一個人代表去討去the̍h來分tio̍h足夠額，那tio̍h親像小學生分便當排列去領咧？
Koh講林守義講茶水錢是伊「被動收tio̍h」的，che hō͘咱想起佇中國離奇死亡的民運人士李旺陽，中國講伊是「自殺」死的，香港媒體罵講伊是「被自殺」死的。M̄知tang時仔，林守義先生mā chiah gâu用chit字「被」字，失敬失敬！